Armenias befolkning
Store norske leksikon,Geografi,Verdens geografi,Asia,Armenias geografi
Folketallet i Armenia ble i 2013 beregnet til 2 977 000 (Verdensbanken) innbyggere og årlig befolkningstilvekst var negativ, med –0,07 %. Fødsels- og dødsratene var i 2012 henholdsvis 14 og 9 promille. Forventet levealder var beregnet til 78 år for kvinner og til 71 år for menn i 2012. Befolkningen er vesentlig armenere (93,3 %, 2002). Ingen andre av de tidligere sovjetrepublikkene har en så høy etnisk homogenitet. Ellers minoriteter av russere og kurdere. De fleste er bosatt i det sentrale området rundt hovedstaden Jerevan (1 246 100 innbyggere 2001). Andre større byer er Gjumri (tidligere Kumajri og Leninakan, 210 100 innbyggere 2001) og Vanadzor (tidligere Karaklis og Kirovakan, 170 800 innbyggere 2001).
Religion Landet ble tidlig kristnet. Kristendommen ble innført av Gregor Lysbringeren (240–332), og kirken har bevart en sentral stilling i armensk kultur og nasjonalfølelse. Ca. 64 % av befolkningen er tilknyttet den armenske kirke. Det finnes russisk-ortodokse og muslimske minoriteter, mens ca. 34 % ikke er tilknyttet noe kirkesamfunn. Språk Offisielt språk er armensk, som er morsmål for rundt 93 % av befolkningen. Resten snakker russisk, kurdisk eller aserbajdsjansk. Armensk skrives med et eget alfabet. Les mer i Store norske leksikon Armenia Armenias historie